Document ID: 31985L0326

*****
ΟΔΗΓΙΑ ΤΟΥ ΣΥΜΒΟΥΛΙΟΥ
της 12ης Ιουνίου 1985
για την τροποποίηση της οδηγίας 71/118/ΕΟΚ περί υγειονομικών προβλημάτων στον τομέα των συναλλαγών των νωπών κρεάτων πουλερικών
(85/326/ΕΟΚ)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως τα άρθρα 43 και 100,
την πρόταση της Επιτροπής (1),
τη γνώμη του Ευρωπαϊκού Κοινοβουλίου (2),
τη γνώμη της Οικονομικής και Κοινωνικής Επιτροπής (3),
Εκτιμώντας:
ότι είναι αναγκαίο, βάσει της πείρας που έχει αποκτηθεί, να απλοποιηθεί το σημείο 11 του κεφαλαίου ΙΙΙ του παραρτήματος Ι της οδηγίας 71/118/ΕΟΚ (4), όπως τροποποιήθηκε τελευταία από την οδηγία 85/324/ΕΟΚ (5)·
ότι το σημείο 12 του κεφαλαίου ΙΙΙ του παραρτήματος Ι της οδηγίας 71/118/ΕΟΚ, προβλέπει κυρίως ότι πρέπει να απαιτείται ιατρικό πιστοποιητικό από κάθε άτομο που ασχολείται με την επεξεργασία των νωπών κρεάτων πουλερικών και ότι το πιστοποιητικό αυτό πρέπει να ανανεώνεται κάθε χρόνο·
ότι κρίνεται αναγκαίο να προσαρμοσθεί, με βάση την αποκτηθείσα πείρα, η εν λόγω διάταξη,
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Η οδηγία 71/118/ΕΟΚ τροποποιείται ως εξής:
1. στο άρθρο 16α στοιχείο β), η πρώτη παύλα διαγράφεται,
2. στο παράρτημα Ι κεφάλαιο ΙΙΙ, τα σημεία 11 και 12 αντικαθίστανται από το ακόλουθο κείμενο:
«11. Η επεξεργασία και ο χειρισμός των νωπών κρεάτων πουλερικών πρέπει να απαγορεύονται στα άτομα που είναι δυνατό να τα μολύνουν, ιδίως, με παθογόνους παράγοντες.
12. Κάθε άτομο που ασχολείται με την επεξεργασία και το χειρισμό νωπών κρεάτων πουλερικών υποχρεούται να αποδείξει, με ιατρικό πιστοποιητικό, ότι τίποτα δεν αντιτίθεται στην απασχόληση αυτή. Αυτό το πιστοποιητικό πρέπει να ανανεώνεται κάθε χρόνο εκτός αν ένα άλλο σύστημα ιατρικού ελέγχου του προσωπικού που προσφέρει ισοδύναμες εγγυήσεις αναγνωρισθεί σύμφωνα με τη διαδικασία του άρθρου 12α.»
Άρθρο 2
Τα κράτη μέλη θέτουν σε ισχύ τις νομοθετικές, κανονιστικές και διοικητικές διατάξεις που είναι απαραίτητες για να συμμορφωθούν προς την παρούσα οδηγία το αργότερο μέχρι την 1η Ιανουαρίου 1986.
Ενημερώνουν αμέσως την Επιτροπή.
Άρθρο 3
Η παρούσα οδηγία απευθύνεται στα κράτη μέλη.
Λουξεμβούργο, 12 Ιουνίου 1985.

Labels: 0
3
9
17